Eerste Indrukke - www.bybelkennis.co.za
by Mitch Kalp · 22/09/2013
I want to know this Jesus, though he scares me a little – John Eldredge
As mense na die gemeente aangestap kom, watter indrukke kry hulle van die omgewing. Onthou jy het net een geleentheid om 'n eerste indruk te maak. Maar die fisiese omgewing maak nie net 'n indruk nie – dit stuur 'n spesifieke boodskap uit. Hierdie boodskap is so sterk dat die selfs dié boodskap – die preek – kan oordonder.
Die feit dat baie gemeentes van die tradisionele kerkargitektuur afstand gedoen het, het dit vir baie mense wat die kerk vroeër verlaat het makliker gemaak om terug te keer. Ons moenie aanvaar dat wat vir die vorige geslag aanvaarbaar en mooi was ook vir die huidige geslag aanvaarbaar en mooi sal wees nie. Die probleem is dat die plaaslike gemeente gewoonlik laaste uitvind dat hulle omgewing nie meer mense trek nie.
Elke fisiese omgewing kommunikeer iets. Hier is 'n paar voorbeelde:
'n Netjiese en skoon omgewing kommunikeer dat jy iemand verwag – dis tog wat ons by die huis doen as ons mense verwag.
Goeie organisasie kommunikeer dat jy dit wat julle doen ernstig beskou – ons is besig om iets belangrik te doen. Mense glo dat as die gemeente daar waar hulle kan sien ongeorganiseerd is, is dit agter die skerms nog erger.
'n Veilige omgewing vir kinders kommunikeer dat die gemeente waarde heg aan kinders – soos jy met jou eie kinders doen.
Is dit nou werklik belangrik? Waarskynlik nie vir gereelde kerkgangers nie – dit is waaraan hulle oor die jare gewoond geword het. Maar vir mense wat vir die eerste keer 'n erediens in die gemeente bywoon, is dit belangrik. 'n Gemeente wat aandag aan sy omgewing gee, kommunikeer twee duidelike boodskappe vir hulle:
Hierdie omgewing is belangrik vir die gemeente.
Julle is belangrik vir die gemeente.
Miskien gee ons nie genoeg aandag aan ons fisiese omgewing nie. Onthou: eerste indrukke is belangrik.